b'\n_START_ARTICLE_\nMike D\'Antoni\n_START_SECTION_\nIgra\xc4\x8dka karijera\n_START_PARAGRAPH_\nNakon zavr\xc5\xa1etka sveu\xc4\x8dili\xc5\xa1te Marshall, odlu\xc4\x8dio se prijaviti na draft. Izabran je u 2. krugu (20. ukupno) NBA drafta 1973. od strane Kansas City-Omaha Kingsa. Godinu kasnije imenovan je u All-Rookie drugu petorku. Nakon tri profesionalne sezone u Kingsima, odlazi u ABA mom\xc4\x8dad Spirits of St. Louis, a godinu kasnije u NBA mom\xc4\x8dad San Antonio Spurse. Njegova karijera u Spursima trajala se samo dvije utakmice, nakon \xc4\x8dega se odlu\xc4\x8dio potra\xc5\xbeiti sre\xc4\x87u u Europi._NEWLINE_Odlaskom u talijansku Olimpiju Milano zapo\xc4\x8deo je veliku europsku karijeru, \xc4\x8dime je postao vode\xc4\x87im klupskim strijelcem svih vremena. U glasovanju od strane lige, izabran je za najboljeg playmakera 90-ih godina, a u svojoj zbirici trofeja osvojio je pet naslova talijanskog prvaka, dvije Eurolige, tri talijanska kupa, Kup Radivoja Kora\xc4\x87a i Interkontinetalni kup. Nakon dobitka talijanskog dr\xc5\xbeavljanstva, D\'Antoni je zaigrao za talijansku reprezentaciju na Europskom prvenstvu u Zagrebu 1989. godine._NEWLINE_U Europi je postao poznat kao odli\xc4\x8dan "kradljivac" lopti, zbog \xc4\x8dega je dobio nadimak Ars\xc3\xa8ne Lupin.\n_START_SECTION_\nItalija\n_START_PARAGRAPH_\nD\'Antoni je trenersku karijeru zapo\xc4\x8deo ondje gdje je prekinuo i igra\xc4\x8dku, u talijanskom Milanu. Klub je vodio pune \xc4\x8detiri godine, a najve\xc4\x87e uspjehe postigao je 1992. kada je stigao do polufinala europskog prvenstva i 1993. kada je osvojio Kup Radivoja Kora\xc4\x87a. Tri godine vodio je jo\xc5\xa1 jedan veliki talijanski klub, Benetton Treviso. Tijekom tog razdoblja osvojio je Europski kup, talijanski kup i talijansko prvenstvo. Kao trener oba kluba, nikada nije propustio kasniji nastavak sezone, odnosno doigravanje. 2001. natrag se vratio na klupu Benetton Trevisa. U povratni\xc4\x8dkoj sezoni odveo je klub do omjera 28-8, naslova talijanskog prvaka i polufinala Eurolige.\n_START_SECTION_\nPo\xc4\x8detci u NBA\n_START_PARAGRAPH_\nPrvi trenerski posao u NBA zapo\xc4\x8deo je u sezoni 1997./98. kao direktor Denver Nuggetsa. U tom razdoblju tako\xc4\x91er je radio kao sukomentator na televizijskoj mre\xc5\xbei TNT. Sljede\xc4\x87e godine postao je glavnim trenerom Nuggetsa, ali je zbog lo\xc5\xa1ih rezultata otpu\xc5\xa1ten u skra\xc4\x87enoj sezoni 1998./99. U sezoni 1999./00. postao je skautom u San Antonio Spursima, a sljede\xc4\x87e sezone imenovan je pomo\xc4\x87nim trenerom u Portland Trail Blazersima.\n_START_SECTION_\nPhoenix Suns\n_START_PARAGRAPH_\n2002. natrag se vratio u NBA ligu, ovaj put kao pomo\xc4\x87ni trener u Phoenix Sunsima. Po\xc4\x8detkom sljede\xc4\x87e sezone imenovan je glavnim trenerom Sunsa, a usprkos negativnom omjeru u drugom dijelu sezone zadr\xc5\xbeao je svoje mjesto na klupi. Godinu kasnije, D\'Antoni je u klub doveo Stevea Nasha, \xc4\x8dime je zapo\xc4\x8deo veliki preokret u povijesti fran\xc5\xa1ize. Nakon dolaska Nasha i privikavanje na novi stil igre, Sunsi u sljede\xc4\x87e \xc4\x8detiri godine imaju 50 ili vi\xc5\xa1e pobjeda u sezoni. Nakon prve cijele sezone na klupi Sunsa dobio je nagradu za trenera godine NBA lige. Kako ima i talijansko dr\xc5\xbeavljanstvo, D\'Antoni je ujedno i prvi trener iz Europe kojem je to po\xc5\xa1lo za rukom.\n_START_SECTION_\nNew York Knicks\n_START_PARAGRAPH_\nIako je imao dvogodi\xc5\xa1nji ugovor sa Sunsima, nakon jedne \xc5\xbeestoke sva\xc4\x91e s tijekom studenoga 2007. godine s generalnim menad\xc5\xbeerom Sunsa Steveom Kerrom, bilo je pitanje kada \xc4\x87e napustiti klupu Sunsa. Klub mu je dao zeleno svjetlo za pregovore s drugim klubovima, a D\'Antoni je dobio ponude mnogih klubova, me\xc4\x91u kojima je najpo\xc5\xbeeljnija bila ona Chicago Bullsa i New York Knicksa. \xc4\x8cinili se da \xc4\x87e prihvatiti ponudu Bullsa, ali se u zadnji tren predomislio i potpisao \xc4\x8detverogodi\xc5\xa1nji ugovor sa Knicksima vrijedan 24 milijuna dolara. Sa novim ugovorom kojim zara\xc4\x91uje 6 milijuna dolara godi\xc5\xa1nje postao je tre\xc4\x87i najbolje pla\xc4\x87eni trener u povijesti NBA lige. Ispred njega su jedino Jackson (12 milijuna dolara) i Popovich (7 milijuna dolara).'